Bain, Advent og ATP køber Nets for 17 milliarder kroner. Handlen ventes endeligt afsluttet i andet kvartal.

Prisen bliver 17 milliarder kroner, hvoraf pensionskassen ATP bidrager med de 3,6 milliarder kroner.

Salget medfører, at Danske Bank tjener en milliard kroner, da banken har en af de største ejerandele i selskabet.

»Danske Bank har som en del af ejerkredsen bag Nets Holding A/S i dag indgået en aftale vedrørende et salg af Nets Holding A/S. Ifølge aftalen overtager et konsortium bestående af Advent International, ATP og Bain Capital 100 pct. af aktiekapitalen i Nets Holding A/S for et kontant vederlag på 17 mia. kr. Transaktionen er betinget af myndighedernes godkendelse og ventes gennemført i andet kvartal 2014,« skriver Danske Bank i en selskabsmeddelelse.

I en pressemeddelelse fra Nets udtaler bestyrelsesformand Peter Lybecker, at der forud for dagens meddelelse er foretaget omfattende gennemgang af Nets' strategiske alternativer.

»Konklusionen har været, at Nets har brug for en ny ejer med den nødvendige ekspertise, engagement og økonomiske ressourcer til at udvikle virksomheden i en betalingsformidlingssektor under hastig forandring. Det vigtigste for Nets’ bestyrelse har været, blandt adskillige interesserede parter, at vælge den bedste ejer med en klar forståelse for den rolle, Nets spiller i samfundet, herunder vigtigheden af at udvikle Nets’ enestående sektorløsninger som Dankort og BankAxept samt behovet for at sikre personlige data,« udtaler Peter Lybecker.